అద్దె గర్భ ప్రోత్సాహంపై కఠిన చర్యలు
- ఐద్వా రాష్ట్ర సహాయ కార్యదర్శి హైమావతి
నవతెలంగాణ-జనగామ ప్రతినిధి
అద్దె గర్భాలను ప్రోత్సహించే వారిని కఠినంగా శిక్షించాలని ఐద్వా రాష్ట్ర సహాయ కార్యదర్శి బి.హైమావతి ప్రభుత్వాన్ని డిమాండ్‌ చేశారు. జనగామ జిల్లాలోని ఐద్వా కార్యాలయంలో కౌన్సిలర్‌ బొట్ల సుగుణ అధ్యక్షతన సోమవారం జరిగిన సమావేశంలో ఆమె మాట్లాడారు. కఠిన శిక్షలు లేకపోవడం వల్లే అద్దె గర్భాల సంఖ్య పెరుగుతోందన్నారు. కేంద్ర, రాష్ట్ర ప్రభుత్వాల పాలనలో మహిళలకు ఉపాధి కల్పన కరువైందన్నారు. చదువుకున్న యువతకు ఉపాధి లేక ఆర్థిక ఇబ్బందులు పడుతున్నారన్నారు. ఉన్నత చదువులు చదివిన మహిళలు కూడా కూలీ పనులకు వెళ్లాల్సిన పరిస్థితి నెలకొందన్నారు. ఏజెన్సీ, పల్లెల్లో పేదరికాన్ని ఆసరా చేసుకుని డబ్బుల ఆశ చూపి అద్దె గర్భాలకు ఒప్పించి పిల్లలను కని ఇచ్చే యంత్రంగా మారుస్తున్నారని ఆవేదన వ్యక్తం చేశారు. కుల దురహంకార హత్యలు జరుగుతున్నా పాలకులు నిమ్మకు నీరెత్తినట్టు వ్యవహరిస్తున్నారని విమర్శించారు. సమావేశంలో ఐద్వా జిల్లా కార్యదర్శి ఇర్రి అహల్య, పట్టణ కార్యదర్శి పందిళ్ల కళ్యాణి తదితరులు పాల్గొన్నారు.
మీ స్నేహితులకు రికమెండ్ చెయ్యండి